**SLOVENŠČINA , 9. c/3; 5. 5. 2020– 8. 5. 2020**

**Pozdravljeni, učenke in učenci 9. c/3!**

Praznični dnevi so minili, upam, da ste jih lepo preživeli. Zdaj bomo nadaljevali z obveznostmi; nekaj znanega ponovili in tudi nova znanja usvojili.

V prejšnjih urah ste se naučili pisati *prošnjo.*Za zgled ste imeli vzorec, zato težav ne bi smelo biti. Pošljite mi to besedilo, ki ste ga napisali po navodilu v delovnem zvezku in je napisano na računalnik, da preverim ustreznost.

V uvodu tega tedna se boste naučili, kaj so **sopomenske enostavčne povedi**. Te vrste povedi že znate poimenovati in uporabljati pri tujem jeziku, zdaj jih boste še pri slovenščini.

**Primer.**

Manca Nagode **je dodala** življenjepis k prošnji za štipendijo.     **TVORNA/AKTIVNA POVED**

 Življenjepis **je bil dodan** k prošnji za štipendijo.                            **TRPNA/PASIVNA POVED**

**Iz primera lahko sklepaš, da imata povedi podoben pomen.** **Pa vendar je med njima razlika.** V osebku prve enostavčne povedi **je izražen** **vršilec dejanja** (Manca Nagode **je dodala** ...), v osebku druge enostavčne povedi pa **vršilec dejanja ni izražen** (Življenjepis **je bil dodan** ...).

Enostavčne povedi, kjer je v osebku izražen vršilec dejanja, so **tvorne**ali**aktivne.**

Enostavčne povedi, kjer  v osebku ni izražen vršilec dejanja, so **trpne**ali**pasivne.**

**Primer.**

                     tvorna/aktivna poved                                                  trpna/pasivna poved

|  |  |
| --- | --- |
| Pek **je spekel** kolač.Sošolec **je pojedel** pecivo.Šivilja **je prišila** gumb na srajco.Miha **je razbil** šipo. | Kolač **je spečen**.Pecivo **je pojedeno**.Gumb **je prišit** na srajco.Šipa **je razbita.** |

Kdaj uporabi sporočevalec netvorno/trpno/pasivno obliko enostavčne povedi? Kadar želi skriti vršilca dejanja ali pa se mu ta ne zdi pomemben, tedaj uporabi trpno enostavčno poved.

**V trpnih enostavčnih povedih je dejanje poimenovano z deležnikom na –n ali –t, ki je neosebna glagolska oblika.**

|  |  |  |
| --- | --- | --- |
| NEDOLOČNIKpripeljatipojestirazbitiprišitispeči | SEDANJIKpripeljempojemrazbijemprišijemspečem | DELEŽNIK NA –T/-Npripeljanpojedenrazbitprišitspečen |

**Za uvod si izvedel vse, da lahko vadiš tvorne in trpne enostavčne povedi.**

**V 2. DZ, str. 66–70, »Sopomenske enostavčne povedi«, reši vse naloge.**

**Ko zaključiš z reševanjem, preveri rešitve.**

Obkljukaj pravilen zapis, nepopolnega dopolni, nepravilnega prečrtaj in napiši pravo rešitev. Za preverjanje izberi pisalo drugačne barve, spodaj pa napiši datum opravljenega dela.

Spletna povezava za preverjanje:

<https://www.devetletka.net/index.php?r=downloadMaterial&id=20601&file=1>

V zvezek napiši ključne podatke o sopomenskih povedih s primeri.

**V nadaljevanju tega tedna bomo ponovili *vezaj* in se naučili pravilno rabo *pomišljaja*.**

Obe ločili sta nekončni; po videzu je vezaj (-) krajša,  pomišljaj (–) pa daljša črtica. Vsako od imenovanih ločil ima svoj pomen, pravilno rabo obeh predpisuje **Slovenski pravopis**.

**Ponovimo vezaj s primeri.**Ponovi ga tudi v 1. DZ za 9. r.

Nosim modro-belo jopico.

Slovenska zastava je belo-modra-rdeča.

Izšla je Pavčkova  angleško-slovenska pesniška zbirka.

9. maja 2020 se bomo spomnili 75-letnice osvoboditve.

Nad mizo sveti 100-vatna žarnica.

Pomanjkanje D-vitamina slabi odpornost.

**POMIŠLJAJ (–) nas spremlja v vsakdanjem življenju na mnogih mestih, na primer tudi na napisih obratovalnega časa trgovin, avtobusnih relacijah, cestnih odsekih, življenjepisnih letnicah. Napišemo ga lahko tudi namesto vejice.**

**Pomišljaj je lahko enodelno ali dvodelno ločilo, v večini primerov je nestični.**

**Primer za enodelni nestični pomišljaj.**

17 – 5 = 12     (Za zapis matematičnega znaka.)

Nabrala je cvetlice – ivanjščice, grabljišče, kaduljo, zlatice. (Dodatno pojasnilo vrste cvetlic.)

Pozor – kamera!  (V tem primeru želimo poudariti besedo v povedi, in sicer »kamera«.)

 **Primer za dvodelni nestični pomišljaj.**

4. maja 1980 – spomnim se tega majskega dne – je preminil naš predsednik Josip Broz-Tito.

(S pomišljajema je od sobesedila ločen vrinjeni stavek; namesto tega bi lahko napisali vejici. Med priimkom Broz in vzdevkom Tito stoji vezaj.)

**Primer za enodelni stični pomišljaj.**

Odprto 9.00–13.00. (V pomenu: Odprto je od 9.00 do 13.00.)

Živel je v času 1892–1980. (V pomenu: Živel je od 1892 do 1980.)

Na Babnem Polju so izmerili pozimi –10*º*C. (Za zapis temperature.)

Jutri bo cesta Rovte–Žiri zaprta. (V pomenu: Jutri bo cesta od Rovt do Žiri zaprta.)

Če si zbrano sledil zapisu, boš zlahka rešil naloge, ki jih najdeš v 2. samostojnem delovnem zvezku »Slovenščina za vsak dan 9, IZDAJA S PLUSOM«

**Str. 19–28, 11. poglavje: Odprto 8.00–13.00**

Po navodilu reši naloge. Vem, da ti bo dobro šlo. Naletel boš tudi na **tri pike.**Ti jih že poznaš, saj sem vas ob literarnih besedilih nanje opomnila. Pa še za obuditev spomina ...

**Primer.**

Peter je Mojci zašepetal, da jo lju...            **(Nedokončana beseda, tri pike so stične.)**

Ona se je zasmejala ...                                   **(Nedokončana poved, tri pike so nestične.)**

Delo si razporedi tako, da boš ravno prav obremenjen. Naloge rešuj s premislekom, vmes naredi premor, prezrači prostor, popij vodo ... Rešitve preveri na znani e-povezavi. Naloge označi s kljukico, če si prav rešil, ali pa popravi ali dopolni manjkajoče. Za preverjanje uporabi pisalo drugačne barve, spodaj napiši datum opravljenega dela.

Na e-mail, pisava Calibri, mi zapiši, kaj si v tem tednu naredil pri slovenščini, kaj si se učil, kako ti je šlo reševanje nalog, kaj ti je šlo dobro, kje si imel morda težave. Torej: napiši povzetek delovnega tedna pri slovenščini. Ne pozabi na »Prošnjo« in še kaj, za kar smo bili dogovorjeni.

Mediji nas obveščajo, da boste prišli učenci 9. r. v drugi polovici maja v šolske klopi. Takrat vas bom cenila, za kar smo bili že zmenjeni. Preverila pa bom tudi druge ter tekoče obveznosti.

Sledim vašemu delu, a že predolgo od nekaterih nisem dobila nobenega sporočila.

V prihajajočem tednu se bomo spomnili nekaterih dogodkov iz preteklosti, ki so zaznamovali tudi današnji čas.

Že v ponedeljek, 4. maja 2020, mineva 40 let od smrti nekdanjega predsednika naše nekdanje države, Socialistične federativne republike Jugoslavije, Josipa Broza-Tita.

9. maja 1945  je bil dan zmage nad fašizmom in nacizmom; letos mineva 75 let od tega dne.

10. maja 1876 pa se je na Vrhniki rodil Ivan Cankar, najboljši slovenski dramatik.

Če utegnete, si na televizijskih ekranih oglejte kakšno oddajo na te vsebine; tako boste bolje razumeli čas, ko vas še ni bilo, a zgodovina se je že pisala.

Lepo se imejte in vse dobro vam želim!

Milena Herblan G.